Priekšlikums PADOMES LĒMUMS, ar ko nosaka nostāju, kas Eiropas Savienības vārdā jāieņem Publiskā iepirkuma komitejā par Melnkalnes pievienošanos Nolīgumam par publisko iepirkumu /* COM/2014/0573 final - 2014/0263 (NLE) */





PASKAIDROJUMA RAKSTS 1. Ievads Melnkalne 2013. gada 4. novembrī ir iesniegusi pievienošanās pieteikumu PTO Nolīgumam par publisko iepirkumu (“GPA”). Melnkalne pauda nodomu pabeigt pievienošanos GPA grozītajai redakcijai (Puses pieņēma grozīto redakciju 2012. gada 30. martā, un ES pievienojās tai ar Padomes 2013. gada 3. decembra lēmumu[1]). Savienībā GPA grozītā redakcija stājās spēkā 2014. gada 6. aprīlī. Komisija Savienības vārdā risināja sarunas par vairākām tirgus atvēršanas saistībām, ko divpusējās sarunās un PTO Publiskā iepirkuma komitejā (“GPA komiteja”) piedāvāja Melnkalne. Pēc tam Melnkalne 2014. gada 18. jūlijā iesniedza galīgo piedāvājumu. Turpmāk izklāstīts Melnkalnes galīgā piedāvājuma kopsavilkums un Komisijas novērtējums. 2. Melnkalnes pievienošanās GPA noteikumu kopsavilkums Melnkalnes galīgais piedāvājums Tirgus piekļuves saistības (aptvertās iestādes, preces, pakalpojumi un būvniecības pakalpojumi) Iestādes 1. pielikumā (“Centrālās pārvaldes iestādes”) Melnkalne sniedz izsmeļošu sarakstu ar centrālās pārvaldes iestādēm, kuru iepirkums ir atvērts GPA Pusēm. Šā pielikuma piezīmes atbilst ES piezīmēm. 2. pielikumā (“Decentralizētas pārvaldes iestādes”) Melnkalne ietver visas administratīvo vienību reģionālās un vietējās līgumslēdzējas iestādes. Administratīvo vienību definīcija atbilst šādu vienību ES klasifikācijai saskaņā ar Eiropas Parlamenta un Padomes Regulu (EK) Nr. 1059/2003[2]. Publisko tiesību subjekti arī ir iekļauti 2. pielikumā. Minēto subjektu definīcija atbilst ES definīcijai saskaņā ar Eiropas Parlamenta un Padomes Direktīvu 2014/24/ES[3]. Minēto subjektu indikatīvs saraksts ir iekļauts pielikumā. 2. pielikumā iekļautās piezīmes atbilst ES piezīmēm 2. pielikumā. 3. pielikumā (“Pārējās iestādes”) Melnkalne piešķir GPA Pusēm piekļuvi visu sabiedrisko pakalpojumu uzņēmumu iepirkumam tajās pašās nozarēs kā ES (t. i., dzeramais ūdens, elektroapgāde, lidostas, ostas, pilsētas transports un dzelzceļš). Ir pievienots minēto iestāžu indikatīvs saraksts. Šajā pielikumā paredzētie ierobežojumi atbilst ierobežojumiem, kas ietverti ES 3. pielikumā. Preces Melnkalne piedāvā preču pozitīvo sarakstu ar dažiem izņēmumiem, kas atbilst izņēmumiem, kuri ietverti ES 4. pielikumā. Pakalpojumi Melnkalne piedāvā pakalpojumu pozitīvo sarakstu ar dažiem izņēmumiem, kas atbilst izņēmumiem, kuri ietverti ES 5. pielikumā. Būvniecības pakalpojumi Melnkalnes piedāvājumā ietverti visi būvniecības pakalpojumi saskaņā ar Centrālās preču klasifikācijas 51. nodaļu (parasti to piedāvā visas GPA Puses). Turklāt Melnkalne piedāvā ES un dažām citām GPA Pusēm piekļuvi būvdarbu koncesijas līgumiem saskaņā ar iekšzemes režīmu. Robežvērtības Melnkalne piemēro tādas robežvērtības precēm, pakalpojumiem un būvniecības pakalpojumiem, ko parasti piemēro GPA Puses. Melnkalnes tiesību akti Ņemot vērā Melnkalnes ES kandidātvalsts statusu, Melnkalnes publiskā iepirkuma sistēma lielā mērā ir saskaņota ar ES acquis par publisko iepirkumu. Melnkalnes tiesību akti šajā jomā nav diskriminējoši. Nav noteikumu, ar kuriem iekšzemes piegādēm un piegādātājiem paredzētu labvēlīgāku režīmu nekā ārzemju piegādēm vai piegādātājiem. Komisijas novērtējums par Melnkalnes piedāvājumu Melnkalnes galīgais piedāvājums atspoguļo ES piedāvājumu pārskatītā GPA I papildinājumā. Tādēļ tas ir apmierinošs un pieņemams. Publiskā iepirkuma tiesību akti ir saskaņā ar GPA. ES I papildinājumā īpaši ietver šādus Melnkalnes pievienošanās noteikumus. Ņemot vērā to, ka Melnkalne 1. pielikumā piedāvā izsmeļošu iestāžu sarakstu, preču, pakalpojumu un pakalpojumu sniedzēju piekļuvei no Melnkalnes ES aptvērumam vajadzētu būt saskaņā ar ES 1. pielikuma 2. sadaļas 2. punktu, proti, piekļuve iepirkumam, ko veic 1. pielikumā uzskaitītās centrālās pārvaldes līgumslēdzējas iestādes. Melnkalne tiks iekļauta starp GPA Pusēm (Islande, Lihtenšteina, Norvēģija, Šveice un Dienvidkoreja), kurām ES sniedz piekļuvi būvdarbu koncesijas līgumu konkursiem saskaņā ar 6. pielikuma 2. sadaļu. 3. PRIEKŠLIKUMA JURIDISKIE ASPEKTI Pārskatītajā GPA iekļauts noteikums par pievienošanos. GPA XXII panta 2. punktā paredzēts, ka jebkurš PTO loceklis var pievienoties GPA, ievērojot noteikumus, kuri jāsaskaņo starp konkrēto dalībvalsti un Pusēm, šādus noteikumus izklāstot GPA komitejas lēmumā. Melnkalnes pievienošanās noteikumi tiks izklāstīti GPA komitejas lēmumā, ko paredzēts pieņemt 2014. gada otrajā pusē. Šis lēmums ietvers Melnkalnes galīgo piedāvājumu par piekļuvi tās publiskā iepirkuma tirgum (ar Melnkalnes pievienošanos tas kļūs par GPA I papildinājumu) un visus konkrētos pievienošanās noteikumus, ko izvirzījušas pārējās GPA Puses. Lēmums GPA komitejā tiek pieņemts uz konsensa pamata. Līguma par Eiropas Savienību darbību (“LESD”) 218. panta 9. punktā paredzēts, ka tad, kad kādā ar starptautisku nolīgumu izveidotā struktūrā nepieciešams pieņemt lēmumu ar juridiskām sekām, Padome pēc Komisijas priekšlikuma pieņem lēmumu, ar ko nosaka nostāju, kas jāapstiprina Savienības vārdā. Uz GPA komitejas lēmumu, ar ko paredzēs Melnkalnes pievienošanās noteikumus, attiecas LESD 218. panta 9. punkts, jo lēmumu pieņem struktūrā, kas izveidota ar starptautisku nolīgumu, un tam būs juridiskas sekas. 4. IETEIKUMS Paredzams, ka Melnkalnes pievienošanās GPA dos ļoti pozitīvu stimulu publisko iepirkuma tirgu turpmākai atvēršanai starptautiskajā līmenī, jo tādējādi tiks palielināts GPA Pušu skaits un sekmēta pārējo valstu pievienošanās GPA. Komisija iesaka pieņemt Melnkalnes galīgo piedāvājumu ar iepriekš minētajiem noteikumiem. Tādējādi Komisija būtu jāpilnvaro Savienības vārdā paust nostāju Publiskā iepirkuma komitejā par to, ka tiek apstiprināta Melnkalnes pievienošanās, kas atspoguļojama GPA Komitejas lēmumā par Melnkalnes pievienošanos. 2014/0263 (NLE) Priekšlikums PADOMES LĒMUMS, ar ko nosaka nostāju, kas Eiropas Savienības vārdā jāieņem Publiskā iepirkuma komitejā par Melnkalnes pievienošanos Nolīgumam par publisko iepirkumu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Melnkalne 2013. gada 4. novembrī ir iesniegusi pievienošanās pieteikumu Nolīgumam par publisko iepirkumu (“GPA”). (2) Melnkalnes aptvēruma saistības ir izklāstītas tās galīgajā piedāvājumā, kas 2014. gada 18. jūlijā iesniegts GPA Pusēm. (3) Melnkalnes galīgais piedāvājums atspoguļo Savienības piedāvājumu pārskatītā GPA I papildinājumā. Tādēļ tas ir apmierinošs un pieņemams. Melnkalnes pievienošanās noteikumi, kā izklāstīts šā lēmuma pielikumā, tiks atspoguļoti Publiskā iepirkuma komitejas lēmumā (“GPA komiteja”) par Melnkalnes pievienošanos. (4) Paredzams, ka Melnkalnes pievienošanās GPA dos pozitīvu stimulu publisko iepirkuma tirgu turpmākai atvēršanai starptautiskajā līmenī. (5) GPA XXII panta 2. punktā paredzēts, ka jebkurš PTO loceklis var pievienoties nolīgumam, ievērojot noteikumus, kuri jāsaskaņo starp konkrēto dalībvalsti un Pusēm, šādus noteikumus izklāstot GPA Komitejas lēmumā. (6) Tādējādi ir jānosaka nostāja, kas attiecībā uz Melnkalnes pievienošanos Savienības vārdā jāieņem GPA komitejā, IR PIEŅĒMUSI ŠO LĒMUMU. 1. pants Nostāja, kas Eiropas Savienības vārdā jāieņem Publiskā iepirkuma komitejā, ir apstiprināt Melnkalnes pievienošanos Nolīgumam par publisko iepirkumu, ievērojot konkrētus pievienošanās noteikumus, kas izklāstīti šā lēmuma pielikumā, 2. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs [1] Padomes 2013. gada 2. decembra Lēmums par to, lai noslēgtu Protokolu, ar ko groza Nolīgumu par publisko iepirkumu (OV L 68, 7.3.2014., 1. lpp.). [2] Eiropas Parlamenta un Padomes 2003. gada 26. maija Regula (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (OV L 154, 21.6.2003., 1. lpp.). [3] Eiropas Parlamenta un Padomes 2014. gada 26. februāra Direktīva 2014/24/ES par publisko iepirkumu un ar ko atceļ Direktīvu 2004/18/EK (OV L 94, 28.3.2014., 65. lpp.). PIELIKUMS ES NOTEIKUMI ATTIECĪBĀ UZ MELNKALNES PIEVIENOŠANOS GPA Melnkalnei pievienojoties Nolīgumam par publisko iepirkumu, Eiropas Savienības I papildinājuma 1. pielikuma 2. sadaļas 2. punktu (“ES dalībvalstu centrālās pārvaldes līgumslēdzējas iestādes”) lasīt šādi: “2. Attiecībā uz precēm, pakalpojumiem, piegādātājiem un pakalpojumu sniedzējiem no Izraēlas un Melnkalnes iepirkums, ko veic turpmāk norādītas centrālās pārvaldes līgumslēdzējas iestādes. Melnkalnei pievienojoties Nolīgumam par publisko iepirkumu, 6. pielikuma 2. sadaļu lasīt šādi: “2. Būvdarbu koncesijas līgumi, ja tos ir piešķīrušas 1. un 2. pielikumā ietvertās iestādes, ir ietverti valsts režīmā, ko piemēro būvdarbu pakalpojumu sniedzējiem no Islandes, Lihtenšteinas, Norvēģijas, Nīderlandes Arubas vārdā, Šveices un Melnkalnes, ja to vērtība ir SDR 5 000 000 vai lielāka un būvdarbu pakalpojumu sniedzējiem no Korejas, ja būvdarbu vērtība ir SDR 15 000 000 vai lielāka.